El Decret 414/2011, de 13 desembre, va aprovar el reglament de l'impost sobre successions i donacions, mitjançant el qual es desplegava la Llei 19/2010, de 7 de juny, de regulació de l'impost sobre successions i donacions, tot incorporant a l'ordenament jurídic les disposicions de concreció i aclariment dels preceptes legals i l'establiment de les regles procedimentals en l'àmbit de la gestió i la liquidació de l'impost.
En els darrers anys, l'Administració de la Generalitat de Catalunya ha adoptat en l'àmbit tributari diverses mesures amb l'objectiu de fomentar l'ús dels mitjans electrònics en la seva activitat ordinària, facilitant així als ciutadans el compliment de les seves obligacions tributàries i simplificant al màxim els tràmits que aquests han de realitzar.
La Llei 30/1992, de 26 de novembre, de règim jurídic de les administracions públiques i del procediment administratiu comú, estableix en el seu article 45 l'obligació de promoure la utilització de les tècniques i els mitjans electrònics, informàtics i telemàtics necessaris per al desenvolupament de la seva activitat i l'exercici de les seves competències, obligació que, pel que fa a l'administració tributària, està prevista a l'article 96 de la Llei 58/2003, de 17 de desembre, general tributària.
En l'àmbit de la Generalitat de Catalunya, la Llei 26/2010, del 3 d'agost, de règim jurídic i de procediment de les administracions públiques de Catalunya, en la seva disposició final segona, imposa a les administracions públiques catalanes l'obligació d'adaptació gradual de tots els procediments i actuacions de la seva competència per a la incorporació de mitjans electrònics i l'exercici dels drets dels ciutadans reconeguts en la llei.
Més concretament, en matèria tributària, la Llei 31/2002, de 30 de desembre, de mesures fiscals i administratives, en el seu article 32, encomana al Departament d'Economia i Coneixement l'adopció de mesures per tal de fomentar la presentació teleinformàtica de declaracions, escriptures públiques i altres documents, per tal de facilitar als contribuents el compliment de les seves obligacions tributàries.
Recentment, la Llei 29/2010, del 3 d'agost, de l'ús dels mitjans electrònics al sector públic de Catalunya, per la qual es regula i desenvolupa el model català d'administració electrònica, imposa a les administracions públiques catalanes entre d'altres mesures, l'obligació d'impulsar l'ús dels mitjans electrònics en les relacions amb els ciutadans, per tal de millorar l'accessibilitat, la transparència, l'eficàcia i la qualitat de la prestació dels serveis als ciutadans.
Les modificacions efectuades en aquest Decret tenen per finalitat reduir de manera significativa la documentació que els contribuents han d'aportar amb l'autoliquidació de l'impost sobre successions i donacions, alhora que permet i facilita que la major part de les presentacions de les autoliquidacions de l'impost puguin fer-se per via telemàtica, evitant que els ciutadans hagin de desplaçar-se a l'oficina corresponent.
El present Decret es dicta en ús de les facultats normatives que la Generalitat de Catalunya té reconegudes a l'article 203 i la disposició addicional setena de l'Estatut d'autonomia, i a la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries.
Aquesta darrera Llei, en el seu article 48, delega a les comunitats autònomes la competència normativa per a regular en l'àmbit de l'impost sobre successions i donacions, els aspectes de gestió i liquidació de l'impost.
L'entrada en vigor del Decret es fixa en l'endemà de la seva publicació al Diari Oficial de la Generalitat de Catalunya.
Per tot això, a proposta del conseller d'Economia i Coneixement, d'acord amb el dictamen de la Comissió Jurídica Assessora, i amb la deliberació prèvia del Govern,
Modificació del Decret 414/2011, de 13 de desembre
Es modifica l'article 9 del Reglament de l'impost sobre successions i donacions, aprovat pel Decret 414/2011, de 13 de desembre, que resta redactat de la manera següent:
Les declaracions i autoliquidacions presentades pels subjectes passius han d'incloure el valor de la totalitat dels béns i drets objecte de transmissió.
En el cas de les successions, s'han de fer constar en el mateix document o declaració la identificació de la totalitat dels adquirents interessats.
Els obligats tributaris han de presentar el model d'imprès d'autoliquidació aprovat per a aquesta finalitat i efectuar l'ingrés de l'import del deute tributari derivat del fet imposable meritat dins dels terminis establerts en l'article 10 d'aquest Reglament.
L'import ingressat mitjançant una autoliquidació que no reuneixi els requisits exigits en l'apartat 1 d'aquest article té el caràcter d'ingrés a compte.
Un cop efectuat l'ingrés del deute tributari, el contribuent ha de presentar davant l'òrgan competent de l'Agència Tributària de Catalunya, en un sobre únic per a cada successió o donació, l'autoliquidació, juntament amb els documents originals i còpies que corresponguin.
En el cas concret de les adquisicions per causa de mort i, amb caràcter general, els documents que s'han d'aportar, llevat que constin protocolitzats en el document públic relatiu a l'operació que s'autoliquida o s'hagi presentat en una autoliquidació anterior, són els següents:
a) Certificat de defunció del causant de la successió i del Registre general d'actes d'últimes voluntats.
b) Una còpia autoritzada del testament, codicil, memòria testamentària o pacte successori, si n'hi ha i, si no n'hi ha, acta de notorietat de declaració d'hereus intestats, si el parentiu entre transmitents i adquirents és el d'ascendents a descendents o a la inversa, o cònjuges i convivents en parella estable entre si.
En altre cas cal presentar testimoni de la declaració judicial dels hereus.
Si no s'ha fet aquesta declaració, s'ha de presentar una relació dels presumptes hereus en la qual s'indiqui el parentiu de cadascun amb el causant.
c) Els contractes de les assegurances concertats pel causant o certificació de la companyia asseguradora, en cas d'assegurances col·lectives.
Sens perjudici del que s'estableix en els apartats anteriors, a instància dels òrgans de gestió o inspecció de l'Agència Tributària de Catalunya es pot demanar justificació documental de les càrregues, gravàmens, deutes i despeses dels quals se sol·liciti la deducció; de l'edat dels causahavents menors de vint-i-un anys, així com, si escau, dels saldos dels comptes en entitats financeres, del valor teòric de participacions en el capital social d'entitats que no cotitzen en borsa i del títol d'adquisició dels béns immobles inclosos en la successió.
L'òrgan gestor ha de retornar al la contribuent o al la presentador, si escau, el document original amb l'acreditació incorporada d'haver efectuat l'ingrés i la presentació de la declaració.
Aquesta mateixa informació s'ha de fer constar en la còpia que resta en l'àmbit de l'Agència Tributària de Catalunya a l'efecte de comprovació i control del fet imposable per al seu examen i qualificació i, si escau, per a la regularització de la situació tributària del contribuent.
En el supòsit que de l'autoliquidació no resulti quota tributària per ingressar, la seva presentació, juntament amb els documents que correspongui, s'ha de dur a terme directament davant de l'òrgan gestor competent, que l'ha d'admetre, ha d'incorporar en el document original una nota acreditativa de la circumstància, ha de retornar l'original a la persona interessada i ha de procedir amb la còpia com es detalla en l'apartat anterior.
La presentació dels documents comprensius dels fets imposables de l'impost sobre successions i donacions, i també, si escau, el pagament de l'autoliquidació corresponent, es poden fer per via telemàtica.
La presentació telemàtica només és possible si el notari autoritzant ha tramès prèviament, també per via telemàtica, la declaració informativa de l'escriptura corresponent, d'acord amb els articles 63.3 i 67 de la Llei de l'impost.
Es modifica l'apartat 1 de l'article 12 del Reglament de l'impost sobre successions i donacions, aprovat pel Decret 414/2011, de 13 de desembre, que resta redactat de la manera següent:
Obligació de presentar altres documents en relació amb l'adquisició per causa de mort de determinades finques de dedicació forestal.
En el cas de sol·licitar la reducció per l'adquisició de determinades finques de dedicació forestal regulada en la secció setena del títol I de la Llei de l'impost juntament amb la documentació exigida amb caràcter general, els subjectes passius han de presentar, a instància dels òrgans de gestió o inspecció de l'Agència Tributària de Catalunya la documentació següent:
a) L'instrument d'ordenació forestal aprovat pel departament competent.
b) El conveni, acord o contracte de gestió forestal formalitzat amb l'administració forestal.
c) L'acreditació, per qualsevol mitjà admès en dret, de la ubicació de les finques en terrenys que han patit incendis forestals dins els vint-i-cinc anys anteriors a la mort del causant o han estat declarades zona d'actuació urgent per raó dels incendis que han patit.
Es modifica l'apartat 1 de l'article 13 del Reglament de l'impost sobre successions i donacions aprovat mitjançant el Decret 414/2011, de 13 de desembre, que resta redactat de la manera següent:
Adquisició de béns del causant utilitzats en l'explotació agrària del causahavent
En el cas de sol·licitar la reducció per l'adquisició de béns del causant utilitzats en l'explotació agrària del causahavent, juntament amb la documentació exigida amb caràcter general, els subjectes passius han d'acreditar, a instància dels òrgans gestors o inspectors de l'Agència Tributària de Catalunya, el següent:
a) Que en la declaració de l'impost sobre la renda del causant figurin com a tals els rendiments derivats de l'exercici de dita activitat.
b) L'afectació de l'ús de les terres i la resta de bens del causant a l'explotació agrària mitjançant certificat expedit pel departament competent en matèria d'agricultura."
Aquest Decret entra en vigor l'endemà d'haver estat publicat al Diari Oficial de la Generalitat de Catalunya.